重湖夜月
作者：饒魯
朝代：宋

paragraphs: 昔聞放翁歌鏡湖，船尾有酒船頭書。
又聞鑑湖賜賀老，剡川一曲春風好。
番陽之東有重湖，風光與此真不殊。
澄波湛湛秋瑩潔，碧月一片沈冰壺。
彩舟蕩漾摇畫槳，上下天光映虛幌。
踏歌搥鼓樂者誰，武陵樵客來湖上。
賦詩橫槊何英雄，氣概或誇前兩翁。
我思此景勞夢寐，東望咄咄徒書空。